Force India

Sahara Force India F1 Team (obchodný názov Force India Formula One Team Limited) bol tím Formuly 1 so sídlom v Silverstone v Spojenom kráľovstve, ktorý bol v držiteľom indickej licencie. Tím bol založený v roku 2007, kedy konzorcium vedené indickým podnikateľom Vijayom Mallyom a Michielom Molom odkúpilo tím Spyker F1 za 90 miliónov eur.

Prvé body pre tím získal Giancarlo Fisichella, keď dokončil preteky na druhej priečke počas Veľkej ceny Belgicka 2009. Ostatné pódiové priečky získal Sergio Pérez počas VC Bahrajnu 2014, VC Ruska 2015 a VC Monaka 2016 - všetky na treťom mieste.

Tím zanikol v lete 2018 potom, čo bol uvalený do nútenej správy a jeho majetok kúpilo konzorcium podnikateľov, ktorí založili nový tím Racing Point Force India.

História

Vznik tímu
V roku 1991 bol v Silverstone založený tím Jordan Grand Prix. Všetky zariadenia a zázemie boli v roku 2005 odkúpené spoločnosťou Midland Group, kanadského podnikateľa ruského pôvodu Alexa Shnaidera, a v roku 2006 bol tím premenovaný na Midland F1 Racing. Na konci sezóny 2006 bol tím predaný spoločnosti Spyker Cars. Spyker mal však počas sezóny 2007 finančné problémy a tím bol znova predaný. V októbri 2007, Orange India Holdings, konzorcium firiem Watson Ltd. (Vijay Mallya) a Strongwind (Michiel Mol), kúpilo tím Spyker F1 za zhruba 88 miliónov eur a bol premenovaný na Force India Formula One Team.

2008
Šéfom tímu pre sezónu 2008 zostal naďalej Colin Kolles, ktorý viedol tím od roku 2005. Mike Gascoyne bol vedúcim pracovníkom technického vývoja a hlavný konštruktér. Pre prvú časť sezóny 2008 používal tím upravené šasi Spykeru F8-VII a nové zákaznícke motory Ferrari. Adrian Sutil, ktorý jazdil pre Spyker v predchádzajúcej sezóne zostal v tíme a druhým jazdcom sa stal Giancarlo Fisichella. Tím nezískal počas sezóny ani jeden bod.

2009

Tím podpísal zmluvu s Mercedesom o dodávke motorov na ďalších päť rokov. Adrian Sutil jazdil túto sezónu opäť s tímovým kolegom Giancarlom Fisichellom. 3. septembra 2009 však bolo oznámené, že Fisichella prestúpi do Ferrari, kde odjazdil zvyšok sezóny. Novým jazdcom sa stal testovací jazdec Vitantonio Liuzzi. Spolu získali 13 bodov, čo stačilo na 9. miesto v pohári konštruktérov.

2010
Adrian Sutil a Vitantonio Liuzzi boli naďalej jazdcami tímu a Paul di Resta sa stal testovacím jazdcom. V priebehu sezóny z tímu odišlo niekoľko kľúčových osôb. Technický riaditeľ James Key odišiel do tímu Sauber, ďalej odišli hlavný konštruktér Lewis Butler, špecialistka na aerodynamiku Marianne Hinson a obchodný riaditeľ Ian Phillips. Celkovo získali 68 bodov a dostali sa na 7. miesto v šampionáte o pohár konštruktérov.

2011
Rezervný jazdec Paul di Resta sa stal tímovým kolegom Adriana Sutila. VJM04 bol prvým monopostom skonštruovaným pod dohľadom nového technického riaditeľa Andrewa Greena za podpory partnerov McLaren Applied Technologies a Mercedes-Benz HighPerformanceEngines. Tím získal 69 bodov a umiestnil sa na 6. priečke v pohári konštruktérov.

2012

Paul di Resta zostal v tíme, no Sutila nahradil rezervný jazdec Nico Hülkenberg. Novým rezervným jazdcom sa stal Jules Bianchi. Celkovo získali 106 bodov, čo stačilo na 7. miesto v šampiónáte o pohár konštruktérov.

2013
Paul di Resta odjazdil svoju tretiu sezónu v tíme, pričom Adrian Sutil sa do tímu vrátil a nahradil Hülkenberga. V pohári konštruktérov sa umiestnili na 6. mieste s celkovým počtom 77 bodov.

2014
Do tímu sa vrátil Nico Hülkenberg a Paula di Restu nahradil Sergio Pérez. Adrian Sutil sa presunul do Sauberu. Pérezovi sa podarilo dostať na pódiovú priečku, keď získal tretie miesto v Bahrajne, pričom to bole druhé pódiové umiestnenie v histórii tímu. Celkovi získali 155 bodov, čo stačilo na 6. miesto v pohári konštruktérov.

2015

V sezóne 2015 jazdili za tím Nico Hülkenberg a Sergio Pérez. Kvôli finančným problémom sa tímu nepodarilo dostaviť sa na prvé zimné testy na okruhu Jerez. Monopost bol dokončený a pripravený na testovanie až v druhý deň posledných testov v Barcelone. Neskôr počas Veľkej ceny Veľkej Británie tím predstavil novú "B-spec" verziu monopostu s kontroverznými otvormi v nose. V pohári konštruktérov získal tím 5. miesto a 136 bodov.

2016
Hülkenberg a Pérez odjazdili spolu vo Force Indii tretiu sezónu po sebe. V pohári konštruktérov skončili na štvrtom mieste s celkovým počtom 173 bodov.

2017

V roku 2017 Nico Hülkenberg prestúpil z Force Indie do tímu Renault. Nahradil ho Esteban Ocon, ktorý počas predchádzajúcej sezóny odjazdil druhú polovicu pretekov v tíme Manor. Pérez zostal v tíme štvrtú sezónu. Monopost VJM10 podstúpil zmenu farby na ružovú potom, čo tím získal nového sponzora BWT. Tím získal celkovo 187 bodov, čo je najviac v histórii tímu a čo predstavuje 4. miesto v pohári konštruktérov.

2018
Pred Veľkou cenou Maďarska 2018 bol tím uvalený do nútenej správy a následne jeho majetok kúpilo konzorcium investorov na čele s Lawrencom Strollom. Tím Racing Point Force India vstúpil do Veľkej ceny Belgicka 2018 ako nový konštruktér.

Kompletné výsledky v F1

Referencie

Externé odkazy
 Oficiálna webstránka
 História tímu Force India 

Tímy formuly 1
Motoršport v Indii